
Algoritmizálható igazságosság - A bírói döntéshozatal digitális újragondolása

Dolgozatomban az igazságosság fogalmát az igazságszolgáltatás egyik alkotóelemeként
tárgyalom, s jogelméleti perspektívából értekezem a mesterséges intelligencia
döntéshozatalának terrénumán kialakult kérdésekről. Az MI napjaink egyik legújabb vívmánya,
melynek használata kezd begyűrűzni az élet olyan területére, amit eddig csak az emberi
feladatvégzés uralt. Nem kivétel ez alól a jogászi hivatás sem. A paragrafusok helyzetekre
illesztése elvégezhető egy gépi tanuló szoftver által, azonban, hogy mit kezdhet egy gép az
emberi igazságosság érvényre juttatásával, kevésbé kutatott terület.
Témaválasztásom célja az igazságosság fogalmának lebontása olyan elemekre, melyeket a
technológia dekódolhat és az esetleges döntéshozatal során sikeresen feldolgozhat, így döntése
a társadalom igazságérzetének is megfelelhet. Átfogó képet kívánok adni a technológia
jogalkalmazásban hasznosítható segítő szerepéről, kitérve mind a nemzetközi, mind a hazai
fejlődés lépéseire. Ezt követően a bírói döntéshozatal skálájának felépítését kísérlem meg, mely
a magányos bírói döntéshozataltól kezdődő fokozatokat mutatja be egészen a robot bíró
gondolatáig. A dolgozat központi részének szánom az igazságosság fogalmi alkotóelemeinek
kibontását és az MI-döntéshozatal szempontjából kívánok értekezni az egyes elemek
algoritmizálhatóságáról. Végezetül pedig az MI igazságszolgáltatásban megjelenő gyakorlatát
kívánom bemutatni a nemzetközi környezetben. Hipotézisem, hogy a mesterséges intelligencia
nagyszerű asszisztensként lehet a bírók segítségére a különböző területeken, azonban a teljes
helyettesítés gondolata még messze jár a megvalósíthatóságtól, ennek oka a gépben rejlő emberi
tulajdonságok hiánya. Dolgozatom végére értelmet nyer világunk és társadalmi kapcsolataink
komplexitása, melynek zajában az emberek igazságát csak az emberek hallhatják.



